b'\n_START_ARTICLE_\nTerapevtska glina\n_START_SECTION_\nZgodovina\n_START_PARAGRAPH_\nUporaba gline v ljudski medicini sega dale\xc4\x8d v prazgodovino._NEWLINE_Prvi zapisi o uporabi t. i. medicinske gline so bili odkriti v Mezopotamiji okoli 2500 pr. n. \xc5\xa1t. Tudi stari Egip\xc4\x8dani so poznali njene zdravilne lastnosti in jo uporabljali kot protivnetno in protibole\xc4\x8dinsko snov, Papirus Ebers pa opisuje njeno uporabo pri razli\xc4\x8dnih zdravstvenih te\xc5\xbeavah - od prebavnih motenj do kroni\xc4\x8dnih o\xc4\x8desnih obolenj._NEWLINE_V antiki so uporabljali lemnijsko glino. Poimenovana je bila po otoku Lemnos, kjer so jo kopali. V uporabi je bila vse do 19. stoletja (zadnja omemba je v farmakopeji iz leta 1848), ko je bila celotna zaloga iz\xc4\x8drpana. To vrsto gline je uporabljal tudi Galen, in sicer stisnjeno v okrogle kola\xc4\x8dke (tablice - tablete), za zdravljenje po\xc5\xa1kodb, gnojnih ran in vnetij. Sodobne preiskave ka\xc5\xbeejo, da je bila ta vrsta gline sorodna dana\xc5\xa1njemu bentonitu._NEWLINE_Glino je v svojih delih omenjal tudi Perzijski zdravnik Avicenna (980-1037 n.\xc5\xa1t), omenjena pa je tudi v islamskem dokumentu Knjiga preprostih zdravil in hrane._NEWLINE_Tudi v Sloveniji je \xc5\xbee ve\xc4\x8d stoletij Komenda znana po izkopu gline Bentonit. V letih pred vojno je bilo pribli\xc5\xbeno 100 malih kmetov, ki so se poleg kmetovanja ukvarjali tudi z lon\xc4\x8darstvom. Glino so jim kopali in dostavljali "furmani".\n_START_SECTION_\nLastnosti in delovanje gline\n_START_PARAGRAPH_\nGline vsebujejo velike koli\xc4\x8dine mineralov v sledeh, ki so nujni za delovanje \xc4\x8dlove\xc5\xa1kega organizma (v montmorilonitnih glinah, na primer, lahko najdemo tudi do 75 razli\xc4\x8dnih mineralov ), kar morda lahko razlo\xc5\xbei \xc5\xa1tevilne zdravilne lastnosti gline._NEWLINE_Delovala naj bi antisepti\xc4\x8dno, protivnetno in proti infekcijsko poleg tega pa tudi spodbujala obnavljanje zdravih celic.\n_START_SECTION_\nPriprava gline za namen zdravljenja\n_START_PARAGRAPH_\nGlino, kupljeno v glinokopu, je potrebno pred uporabo dobro posu\xc5\xa1iti, zdrobiti v za oreh debele kose in odstraniti kamne, travo in korenine. Tako pripravljeno glino je priporo\xc4\x8deno shranjevati v lon\xc4\x8deni, stekleni, leseni ali kerami\xc4\x8dni posodi, saj ne sme priti v stik s posodo ali priborom iz aluminija, bakra ali \xc5\xbeeleza. _NEWLINE_Glino za terapevtsko uporabo je mo\xc5\xbeno kupiti trgovinah z zdravo prehrano in v lekarnah v obliki mazila, suhega pra\xc5\xa1ka za obkladke in \xc4\x8distega glinenega prahu za notranjo uporabo.\n_START_SECTION_\nZunanja uporaba gline\n_START_PARAGRAPH_\nPolaganje glinenih oblog na obolela mesta naj bi bla\xc5\xbeilo simptome razli\xc4\x8dnih bolezni in pripomoglo k hitrej\xc5\xa1i ozdravitvi.\n_START_SECTION_\nGlineni obkladki\n_START_PARAGRAPH_\nGlineni obkladki lahko pripormorejo k izbolj\xc5\xa1anju in zdravljenju ko\xc5\xbee v primeru bolezni, alergij, bole\xc4\x8din, vnetij, ali po\xc5\xa1kodb. Poleg tega se obkladki uporabljajo tudi v naslednjih primerih: pri son\xc4\x8dnih opeklinah, ranah, urezninah, migrenah in glavobolih, vnetju mehurja, herpesu, bole\xc4\x8dinah v hrbtu.  _NEWLINE_Zagovorniki zdravljenja z glino trdijo, da ima glina mo\xc4\x8dan drena\xc5\xbeen u\xc4\x8dinek in pritegne k sebi \xc5\xa1kodljive snovi, zato opozarjajo, da se lahko bolezenski znaki na za\xc4\x8detku poslab\xc5\xa1ajo. Kot primer navajajo zdravljenje gnojnega tvora: ta se najprerej pove\xc4\x8da, odmrlo meso okrog njega odpade in nastane odprta rana, iz katere prite\xc4\x8de gnoj, nato pa se tkivo popolnoma obnovi in rana se zaceli. _NEWLINE_Pri bronhitisu, prehladu in laringitisu svtujejo uporabo mla\xc4\x8dnih debelih oblog na prsih in hrbtu, oblaganje vratu pa naj bi uravnavalo delovanje \xc5\xa1\xc4\x8ditnice (pri zmanj\xc5\xa1anem delovanju jo spodbudi oz. zavre prekomerno izlo\xc4\x8danje \xc5\xa1\xc4\x8ditni\xc4\x8dnih hormonov). _NEWLINE_Z glino lahko domnevno ubla\xc5\xbeimo tudi bole\xc4\x8dine, ki jih povzro\xc4\x8da artritis ali artroza kolkov, obnovimo normalno dejavnost sklepov in znova pridobimo njihovo gibljivost. Glinena obloga imobiliziranega uda pa po prepri\xc4\x8danju zdravilcev pripomore celo k zdravljenju zlomov kosti.\n_START_SECTION_\nTerapevtska glina v kozmetiki\n_START_PARAGRAPH_\nGlina je pogosta sestavina razli\xc4\x8dnih lepotnih izdelkov in pripravkov, saj naj bi glinene maske o\xc4\x8distile ko\xc5\xbeo in jo obnovile. Uporablja se lahko za izbolj\xc5\xa1anje stanja ko\xc5\xbee z razli\xc4\x8dnimi glinenimi maskami za obraz, z maskami za lase, ter kot naravno sredstvo za zdravje zob in dlesni. Glineni prah se dodaja tudi k kopelim, Topli glineni obkladki se uporabljajo v maskah za odpravljanje celulita, strij in brazgotin. Prav tako je glina osnovna sestavina tkivnega in\xc5\xbeenirstva.\n_START_SECTION_\nNotranja uporaba gline\n_START_PARAGRAPH_\nGlina naj bi privla\xc4\x8dila strupene snovi, uni\xc4\x8devala odmrle celice in pospe\xc5\xa1evala obnovo celic. Predvideva se, da enako deluje tudi na prebavila, kjer privla\xc4\x8di in pospe\xc5\xa1i izlo\xc4\x8danje telesu \xc5\xa1kodljivih snovi, zato jo lahko uporabljamo pri \xc4\x8drevesnih razjedah, vnetjih in driskah. Velja prepri\xc4\x8danje, da spodbuja tudi obnavljanje rde\xc4\x8dih krvni\xc4\x8dk in zdravi slabokrvnost._NEWLINE_Zdravilci priporo\xc4\x8dajo kuro z glinenim napitkom, \xc4\x8de ho\xc4\x8demo okrepiti organizem ali pre\xc4\x8distiti kri in notranje organe._NEWLINE_Napitek pripravimo nekaj ur pred uporabo. \xc4\x8cajno \xc5\xbeli\xc4\x8dko gline v prahu damo z leseno ali plasti\xc4\x8dno \xc5\xbelico v kerami\xc4\x8dno ali stekleno posodo in dolijemo 1 do 2 decilitra vode. Pustimo, da se glina usede. Glineno vodo spijemo zjutraj na te\xc5\xa1\xc4\x8de ali zve\xc4\x8der pred spanjem. Glineni napitek redno pijemo dvakrat po tri tedne, vmes pa za en teden s kuro prekinemo.\n_START_SECTION_\nProtibakterijske lastnosti\n_START_PARAGRAPH_\nRaziskava znanstvenikov Univerze v Arizoni (ZDA) je potrdila, da sta z \xc5\xbeelezom bogata smektit in ilitna glina (montmorillonitni oz. bentonitni tip gline) u\xc4\x8dinkovita pri in vitro uni\xc4\x8denju bakterij. Avtorji raziskave poro\xc4\x8dajo, da glineni mineral _NEWLINE_\xc2\xbb\xe2\x80\xa6izkazuje baktericidno aktivnost proti E. coli, ESBL (Extended-Spectrum-Beta-Lastamases) E. coli oz. E. coli, ki izlo\xc4\x8da beta laktamaze z raz\xc5\xa1irjenim spektrom, S. enteritica serovar Typhimurium, P. aeroginosa in M. marinum bakterijskim vrstam, poleg tega pa signifikantno skr\xc4\x8di rast bakterijskih vrst S. aureus, PRSA, MRSA in nepatogenih M. smegmatis, in to kar za tiso\xc4\x8dkrat v primerjavi s celi\xc4\x8dnimi kulturami brez dodanih mineralnih produktov.\xc2\xab\n_START_SECTION_\nZdravljenje kandidoz\n_START_PARAGRAPH_\nGline dokazano u\xc4\x8dinkujejo proti infekcijam z glivo vrste Candida albicans. Ta kvasovka je pogosto prisotna pri oportunisti\xc4\x8dnih oku\xc5\xbebah ust in genitalij. Tovrstne infekcije, imenovane tudi kandidoze, lahko vstopijo v krvni obtok in povzro\xc4\x8dajo hude sistemske oku\xc5\xbebe._NEWLINE_Leta 1971 izvedena \xc5\xa1tudija o vplivu bentonita na rast glive Candida lipolytica je pri\xc5\xa1la do zaklju\xc4\x8dka, da prisotnost gline mo\xc4\x8dno zavira glivi\xc4\x8den razrast._NEWLINE_Tudi novej\xc5\xa1a raziskava iz leta 2009 (Giachi in sodelavci, objavljeno v reviji Applied Clay Science), je potrdila zaviralni u\xc4\x8dinek bentonitne gline na kandido.\n_START_SECTION_\nBurulska razjeda\n_START_PARAGRAPH_\nRedna uporaba glinenih oblog se je med drugim izkazala za uspe\xc5\xa1no pri zdravljenju Burulske razjede ali burulskega ulkusa. Bolezen je nalezljiva, povzro\xc4\x8da pa je bakterija Mycobacterium ulcerans.\n_START_SECTION_\nKelacija te\xc5\xbekih kovin\n_START_PARAGRAPH_\nKelacijska terapija je uporaba snovi, imenovanih kelatorji, z namenom odstranitve strupenih kovin, kot npr. \xc5\xbeivo srebro, arzen in svinec, iz telesa, tako, da jih pretvorijo v kemi\xc4\x8dno inertno obliko, ki se izlo\xc4\x8di brez nadaljnje interakcije s telesom. Uporablja se za zdravljenje zastrupitev s te\xc5\xbekimi kovinami. Glina je dokazano odli\xc4\x8den kelator. Ameri\xc5\xa1ka znanstvenika Oyanedel-Craver in Smith sta preu\xc4\x8devala sorpcijo \xc5\xa1tirih te\xc5\xbekih kovin (svinca, kadmija, cinka in \xc5\xbeivega srebra) na tri vrste bentonitnih glin. Ugotovila sta, da imajo vse prou\xc4\x8devane vrste gline precej\xc5\xa1njo kapaciteto za sorpcijo te\xc5\xbekih kovin.\n_START_SECTION_\nUporaba med nose\xc4\x8dnostjo\n_START_PARAGRAPH_\nNose\xc4\x8dnice v \xc5\xa1tevilnih domorodnih kulturah pogosto u\xc5\xbeivajo glino, predvsem za zmanj\xc5\xa1anje slabosti. Ker gline vsebujejo velike koli\xc4\x8dine razli\xc4\x8dnih mineralov v sledeh, to najverjetneje pripomore k razvoju zdravega zarodka._NEWLINE_Znanstvene analize glin, ki jih uporabljajo nose\xc4\x8dnice v Nigeriji, so pokazale, da \xc5\xbee zau\xc5\xbeitje 500 mg gline na dan zadosti skoraj 80% dnevne potrebe nose\xc4\x8dnic po kalciju.\n_START_SECTION_\nUporaba v vesoljskem programu NASA\n_START_PARAGRAPH_\nNASA je \xc5\xbee v 60. letih prej\xc5\xa1njega stoletja preu\xc4\x8devala u\xc4\x8dinke brezte\xc5\xbenosti na \xc4\x8dlove\xc5\xa1ko telo. Z eksperimenti so dokazali, da brezte\xc5\xbenost vodi v postopno izgubo kostne mase, zato so iskali snovi, ki bi to prepre\xc4\x8devale. \xc5\xa0tevilne farmacevtske dru\xc5\xbebe so razvile celo vrsto kalcijevih dopolnil, vendar nobeno ni bilo tako u\xc4\x8dinkovito kot rde\xc4\x8dkasta glina Terramin iz Kalifornije. Doktor Benjamin Ershoff iz Kalifornijskega Politehni\xc4\x8dnega In\xc5\xa1tituta je dokazal, da u\xc5\xbeivanje gline prepre\xc4\x8duje u\xc4\x8dinke brezte\xc5\xbenosti na spremembo kostne gostote. Poro\xc4\x8da, da: _NEWLINE_\xc2\xbbje kalcij v glini\xe2\x80\xa6absorbiran bolj u\xc4\x8dinkovito\xe2\x80\xa6(glina) vsebuje dolo\xc4\x8den faktor oziroma faktorje poleg kalcija, ki omogo\xc4\x8dajo bolj\xc5\xa1e izkori\xc5\xa1\xc4\x8danje kalcija in tvorbo kosti.\xc2\xab_NEWLINE_ Dodaja, da: _NEWLINE_\xc2\xbbv primeru, ko je bil k dieti dodan le kalcij, ni bilo opaziti ve\xc4\x8dje spremembe.\xc2\xab\xc2\xa0'